作者:陸龜蒙
標題:奉和襲美太湖詩二十首：毛公壇
內容:古有韓終道，授之劉先生。身如碧鳳凰，羽翼披輕輕。先生盛驅役，臣伏甲與丁。勢可倒五嶽，不唯鞭群靈。飄颻駕翔螭，白日朝太清。空遺古壇在，稠疊煙蘿屏。遠懷步罡夕，列宿森然明。四角鎮露獸，三層差羽嬰。回眸盼七炁，運足馳疏星。象外真既感，區中道俄成。邇來向千祀，雲嶠空崢嶸。石上橘花落，石根瑤草青。時時白鹿下，此外無人行。我訪岑寂境，自言齋戒精。如今君安死，魂魄猶羶腥。有笈皆綠字，有芝皆紫莖。相將望瀛島，浩蕩淩滄溟。